Fréttatilkynning frá Krónunni

Kópavogur 19. Apríl 2024

**Efni: Innköllun á First Price Hörfræjum**

Danska fyrirtækið Dagrofa, endursöluaðili First Price, hefur í samráði við Krónuna, Heilbrigðiseftirlit Garðabæjar, Hafnarfjarðar, Kópavogs, Mosfellsbæjar og Seltjarnarness, innkallað First Price hörfræ af markaði þar sem magn sýaníðs eða blásýru (HCN) mældist yfir viðmiðunarmörkum. Þessi varrúðarráðstöfun á eingöngu við lotu merkta Best fyrir: 05 2025.

Hörfræ innihalda að staðaldri snefil af sýaníði, sem kemur aðalega frá sýaníðmyndandi glýkósíðum. Þegar fræin eru skemmd eða tuggin, breyta ensím þessum glýkósíðum í sýaníð. Meðalmagn af sýaníði í hörfræjum er almennt mjög lágt og öruggt til neyslu. Athuga skal að eldunarhættir, eins og að baka eða sjóða, sjá til þess að draga úr magni af sýaníði í hörfræjum.

Eftirfarandi upplýsingar auðkenna vörurnar sem innköllunin einskorðast við:

**Vöruheiti**: First Price hörfræ
**Vörumerki:** First price
**Nettómagn:**250 g
**Framleiðandi**: Rol - Ryz Sp. Z.o.o.
**Innflytjandi**: Krónan, Dalvegi 10-14
**Framleiðsluland**: Pólland
**Lotunúmer**/**best fyrir dagsetningar**: 05 2025
**Geymsluskilyrði**: Geymist á þurrum stað.
**Dreifing:** Allar verslanir Krónunnar

Viðskiptavinum sem hafa verslað vöruna í verslunum Krónunnar er bent á að skila þeim í viðkomandi verslun gegn fullri endurgreiðslu. Krónan biður viðskiptavini sína afsökunar á óþægindum sem þetta kann að valda.

Fyrir nánari upplýsingar um innköllun vörunnar er hægt að senda tölvupóst á netfangið innkallanir@kronan.is.